b'\n_START_ARTICLE_\nFotograffirmaet Iver Olsen\n_START_PARAGRAPH_\nFotograffirmaet Iver Olsen ble etablert p\xc3\xa5 R\xc3\xb8ros i 1868, og var i virksomhet fram til 1970._NEWLINE_Det var fargeren Iver Olsen (1827-1884) som startet fotografvirksomheten i 1868. I 1884 tok s\xc3\xb8nnen Ole Iversen Buck (1867-1961) over virksomheten. Ole var utdannet hos Hans Holtermann Abel i Christiania og faren, og han drev firmaet fram til 1949 da hans datter Bodil Buck Wivelstad (1909-1999) som tok over. I 1951 giftet hun seg med Arne Einarsen Wivelstad som arbeidet i firmaet sammen med henne. Bodil drev det til 1970, da forretninga ble kj\xc3\xb8pt av Anders Gal\xc3\xa5en (f. 1929) og navnet ble forandret til Gal\xc3\xa5en Foto._NEWLINE_Etter avtale med Bodil Buck ble hele fotoarkivet etter bedriften innkj\xc3\xb8pt av R\xc3\xb8ros kommune i 1986. Kommunen kj\xc3\xb8pte samlingen for \xc3\xa5 sikre at den ble bevart for ettertiden og for \xc3\xa5 unng\xc3\xa5 at den ble spredd og forsvant fra R\xc3\xb8ros. Det ble etter hvert klart at kommunen ikke hadde egnede lokaler for \xc3\xa5 lagre materialet. Dette ble l\xc3\xb8st ved et samarbeid mellom R\xc3\xb8ros kommune, R\xc3\xb8rosmuseet og Nasjonalbiblioteket i Mo i Rana. Nasjonalbiblioteket tok p\xc3\xa5 seg \xc3\xa5 arkivere og sikkerhetskopiere den delen av samlingen som er av nasjonal kulturhistorisk verdi. I tillegg skulle alle nitratbilder oppbevares i brannsikre magasiner i Mo i Rana p\xc3\xa5 grunn av brann- og eksplosjonsfare. R\xc3\xb8rosmuseet oppbevarer resten av samlingen i sine magasiner.'